આ તો દહાડે દહાડે કામ વધતું જ ચાલ્યું. રાઘવન મચક આપે નહિ ને પેલાઓ તંત મૂકે નહિ; દહાડો ઊગે ને કંઈક નવું તૂત નીકળ્યું જ છે. કોઈ દિવસ બહાર ફરવા જવાની વાત આવે, તો કોઈ વખત ઉજાણી ગોઠવાય. કોઈ વખત પત્તાં રમવાની યોજના ઘડાય, તો ક્યારે ટ્રેનને બદલે ટ્રામમાં ઘેર પાછા જવાનું નક્કી થાય. રાઘવન હંમેશ અળગો જ રહે ને પેલાઓ ધરાર એને ઘસડવા પ્રયત્ન કરે. એમાંથી જે ઘર્ષણ જાગતું તેથી રંગીલદાસ અને એમના મિત્રોને તો મજા પડતી, પણ નાજુક સ્વભાવનો રાઘવન બળીઝળીને અડધો થઈ જતો.